  Виталий Пронин Хозяйствоын уждун 30 сюрслэсь ортче.Удмуртилэн Тороезлэсь ужзэ быдэсъясь Александр Бречалов туннэ Вотка ёросысь чорыг вордонъя хозяйствоен тодматскиз, гуртысь калыкен пумиськылӥз. - Милям шуг-секытъесмы ӧвӧл - кыӵе ке сюлмаськон кылдэ ке но, хозяйство котыр ласянь юрттэ, - кивалтӥсьлы соку ик дыртӥзы вераны гуртоос. Зэмен ик, туннэ «Пихтовка» Удмуртилы гинэ ӧвӧл, Россилы но ужаны быгатэменыз адӟем карымон луэ. Тае Александр Бречалов но нимысьтыз пусйиз. Хозяйствоын уждун 30 сюрслэсь ортче - гурт удысын ужасьёслэн шоро-куспо уждунзы сярысь, со 2 поллы уногес. Татын соцпрограммаос но ужало, кылсярысь, котькуд нылпи ваем нылкышнолы хозяйство толэзьлы быдэ 4 сюрс манет пособие висъя, эшшо ке толэзьлы быдэ 1,5 килограммен сӥль, йӧл, чорыг сётэ. Таин сэрен гуртын берло 10 ар ӵоже нылпиос 2-3 пол уногес вордӥськизы, солэсь азьло аръёсын ӵошатыса. Таӵе вормонъёссэс хозяйствоен кивалтӥсь Георгий Крылов герӟа выль технологиос но экономика бордын ужаменызы. Туннэ «Пихтовкае» чорыг вордонъя технологиослы дышетскыны быдэс Россиысь вуыло. Быдэс шаерамы карп вордон амалъёслы, шуэ Георгий Крылов. Асьмелэн уго 8 сюрслэсь трос шуръёсмы. Ёросъесын чорыг вордон борды, вожвылъяськонлэсь кышкатэк, кутскыны луэ. Уката ик туэ гужем выль закон потӥз: табере нюлэскысь шурез но котыртыны, сое асэстыны луэ. Нош асьмелэн ӵыпетъес но шуръёс кузётэм. «Пихтовкаысь» технологиосты мукет хозяйствоосы но пыӵатон борды басьтӥськомы, шуиз Александр Бречалов. Елена Сараматова Туспуктӥз В. Беломорских  